Både før og etter at Bjellandbakken ble bygd, ble det hoppet i en rekke småbakker i Sem, som nå er en del av Tønsberg. Sem IF ble stiftet i 1921. Året etter kjøpte klubben et område på Bjelland av Teodor Mathisen, og bygde der sin nye, større hoppbakke. Åpningsrennet i Bjellandbakken gikk av stabelen 18. mars 1923. Hans Kihle satte den første bakkerekorden med 31 meter, mens Bjarne Grundt tok i bakken med hånden i et hopp på 34,5 meter.